《登泰山 其一》
清代·张坦

清晨跻天门，流霞自东偏。绝巘纡石磴，莹彻诸峰悬。

水帘白玉光，错彩复㛐娟。琼箫忽相引，松风为周旋。

羽士好颜色，飞步凭松巅。邀我坐黄岘，玉井清生烟。

渺渺葱郁中，下界苍苍然。挥手更梯云，白日极顶圆。

豁焉出天地，披襟歌怀仙。

作者简介：张坦，字逸峰，号青雨，抚宁人。康熙癸酉举人，官内阁中书。有《履阁诗集》。姜西溟曰：“《登泰山》古诗及诸五言近体，飘渺隽宕，气格浑成，求之唐诗家，天分绝类李白。”陶凫芗曰：“逸峰昆季承其父鲁庵、叔笨山之学问，与同时诸名士游，故所作皆清逸妥帖，彬彬乎质有其文。”